विनोदिनी नैं अज्ज पक्की आस लाई दी ही जे जवाबै च बिहारी दी चिट्ठी औग, बो नेईं आई। विनोदिनी नैं अपने मनैं च गै आक्खन लाया--"मेरे उप्पर बिहारी दा हक्क बी के ऐ? आऊं नुहाड़ा हुक्म लैन कैं गेई। में उसी कैत इह् जताया जे ओह् जिह्मां आक्खग, आऊं सिर सुट्टिऐ तिह्मां गै चलंङ मेरे कन्ने ते उन्नैं शड़ा इन्ना गै बास्ता-सरबंध ऐ, जिन्नां उन्नैं अपनी प्यारी आशा गी बचाई रक्खने लेई लोड़चदा ऐ। मिगी अपने लेई किश प्राप्ति नेईं, नुहाड़े (बिहारी) पर कोई दावा नेईं, सधारण दौऊं सतरें दी के चिट्ठी हुंदी ऐ, सै नेईं-आऊं उदे लेई इन्नीं नकारी ते घिरणा करने जोग चीज होई गेई। मौह्रे साहिं साकन-डाह् कन्ने विनोदिनी दा कालजा भरोची गेआ-मनोमन आक्खन लगी, "होरसै दी खातर भाएं एडा दुख जरी लैन होऐ, पर आशा लेई निं जरोंदा। एह् दलिद, एह् जुआड़-बासा, एह् लोक-निन्दया, एह् पतग्गरी, जीने दी एह् सारी फांकी कोह्दे लेई-शड़ी आशा दी खातरी में झल्लती पौऐ दी ऐ। में एडा बड्डा धोखा कैत खादा? की आऊं अपना सर्वनासी बाह्न उत्थें दा उत्थें गै नेईं बाही आई। आऊं निरी बुद्धू आं, बुद्धू! में बिहारी कन्ने प्यार कैत पाया?"